CELEX: 62016TN0314
Language: lt
Date: 2016-12-15 00:00:00
Title: Byla T-314/16: 2016 m. gruodžio 15 d. pareikštas ieškinys byloje MS/Europos Komisija

27.2.2017   
            
            
               LT
            
            
               Europos Sąjungos oficialusis leidinys
            
            
               C 63/29
            
         2016 m. gruodžio 15 d. pareikštas ieškinys byloje MS/Europos Komisija
   
   (Byla T-314/16)
   (2017/C 063/40)
   Proceso kalba: prancūzų
   
      Šalys
   
   
      Ieškovė: MS (Kastri, Prancūzija), atstovaujama advokatų L. Levi ir M. Vandenbussche
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               pripažinti šį ieškinį priimtinu ir pagrįstu,
            
         todėl:
   
               —
            
            
               panaikinti 2016 m. vasario 2 d. Komisijos sprendimą atsisakyti leisti susipažinti su dokumentais ir 2016 m. balandžio 19 d. sprendimą patvirtinti šį atsisakymą,
            
         
               —
            
            
               atlyginti neturtinę žalą, patirtą dėl Europos Komisijos netinkamo elgesio ir ex aequo et bono įvertintą 20 000 EUR,
            
         
               —
            
            
               priteisti iš atsakovės visas bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi vieninteliu pagrindu, siejamu su 2001 m. gegužės 30 d. Europos Parlamento ir Tarybos reglamento (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001, p. 43; 2004 m. specialusis leidimas lietuvių k., 1 sk., 3 t., p. 331), konkrečiai jo 2 ir 4 straipsnių pažeidimu.
   Anot ieškovės, savo atsisakymą leisti jai susipažinti su prašomais dokumentais Komisija grindė Reglamento Nr. 1049/2001 4 straipsnyje nurodytomis dviem išimtimis, t. y., pirma, individo privatumo ir neliečiamumo apsauga ir, antra, teismo proceso apsauga. Tačiau Komisija neįrodė, kad šių dokumentų atskleidimas pakenktų šiuose dokumentuose nurodytų asmenų privatumui ir neliečiamumui. Be to, šiuose dokumentuose esančius asmens duomenis perduoti būtina, siekiant suprasti ieškovei pateiktus kaltinimus. Neturėdama tokios galimybės, ieškovė negali naudotis procesiniu lygiateisiškumu ir tinkamai pasirengti gynybai. Leidimas susipažinti su dokumentais ir juose esančiais asmens duomenimis, priešingai, būtų būtinas, pagrįstas ir proporcingas gero administravimo, teisės į gynybą apsaugos ir ieškovės privatumo paisymo tikslams. Komisija taip pat pažeidžia ieškovės privatumą, nes su ja susijusius asmens duomenis tvarko netinkamai.
   Papildomai ieškovė pažymi, kad pagal 4 straipsnyje nurodytas išimtis draudžiama atskleisti prašomą dokumentą tik tuo atveju, jei atskleidimo nepateisina viršesnis viešasis interesas. Ji teigia, kad pagrindinės teisės, ypač teisė į gynybą yra toks interesas.
   Savo sprendime atmesti kartotinę paraišką Komisija pateikė tik bendrus motyvus, nes nepaaiškino, kaip leidimas susipažinti su dalimi minėtų dokumentų gali pakenkti interesui apsaugoti tuose dokumentuose minimų asmenų asmens duomenis ir privatumą.
   Galiausiai ieškovė teigia, kad dėl Komisijos neteisėtų veiksmų ji patyrė tikrą ir realią žalą.